Go na le barongwa ba dimiriate tše dimiriate, mohlomongwe ke ba dibilione. *—Daniele 7:10; Kutollo 5:11. 5 Re kgodišegile gore Jehofa o kgona go kgetha batho ba go loka le go ba gogela go yena. Ke ka baka leo re sa swanelago go ahlola batho ba tšhemong ya gabo rena goba ka phuthegong. Ka mohlala, ekwa kamoo monna yo a bitšwago Michael a bego a arabela ka gona ge Dihlatse tša Jehofa di be di mo etela. O re: “Ke be ke di hlokomologa, ke dira tše nkego ga ke di bone. Ke be ke di swara makgwakgwa! Ge nako e dutše e eya, ke ile ka kopana le lapa le lengwe leo ke bego ke le rata kudu ka baka la boitshwaro bja lona bjo bobotse. Ke moka ka letšatši le lengwe ke ile ka makala kudu—ke ile ka hwetša gore lapa leo le lona ke Dihlatse tša Jehofa. Boitshwaro bja lapa leo bo ile bja dira gore ke ipotšiše gore go re’ng ke hloile Dihlatse. Ke ile ka lemoga gore lehloyo la ka le be le bakwa ke mabarebare le bošilo bja ka. Ke be ke iphoufaletša therešo.” Michael o ile a nyaka go ithuta mo go oketšegilego ka Modimo gomme a dumela go swarelwa thuto ya Beibele. Ka morago o ile a kolobetšwa gomme a hlankela Jehofa ka nako e tletšego.